Barry Town FC

Barry Town Football Club er en walisisk fotballklubb fra byen Barry i grevskapsdistriktet Vale of Glamorgan. Klubben dominerte League of Wales på 1990-tallet, men spiller i 2008/09-sesongen i Welsh Football League First Division (nivå 2). Klubbens hjemmebane er Jenner Park.

Historie
Barry Towns opprinnelse var i 1892, da en fotballklubb kalt Barry and Cadoxton District FC ble stiftet. Denne klubben hadde en nokså ustabil tilværelse, de spilte på fem forskjellige baner og spilte under navnene Barry Unionist Athletic FC, Barry United Athletic FC og Barry District FC.

I november 1912 ble dagens klubb stiftet som Barry AFC ('Town' ble lagt til i 1931). De fikk leie området der banen Jenner Park ligger i dag, og ble i 1913 medlem i Southern League.

Klubben spilte i Southern League til sammen i over 60 år, med fjerdeplass som beste plassering på 1930-tallet. I denne perioden hadde de noen gode prestasjoner i FA-cupen. I 1961/62 spilte de 1-1 hjemme mot Queens Park Rangers i 1. runde, før de tapte omkampen i London. I 1984/85 nådde Barry Town også 1. ordinære runde, der de tapte 1-2 hjemme mot Reading. Men klubbens største høydepunkt var i mange år seieren i den walisiske cupen i 1955, der de slo Chester City.

Barry Town byttet til Welsh Football League i 1982, og vant denne ligaen seks ganger på sju sesonger før de byttet tilbake til Southern League igjen i 1989. Da det walisiske fotballforbundet i 1992 startet den nasjonale toppdivisjonen League of Wales (nå Welsh Premier League), var Barry Town en av åtte klubber som nektet å bli med i den nye divisjonen og ville fortsette å spille i engelsk serie. Som straff nektet det walisiske fotballforbundet disse klubbene å spille kampene sine i den engelske serien hjemme i Wales. Under navnet Barri Dragons FC spilte de en sesong i eksil hos Worcester City før de overraskende snudde og ble med i walisisk serie (nivå 2) i 1993.

Tilbakekomsten til walisisk serie ble starten på Barry Towns mest suksessfulle periode. I den første sesongen vant de Welsh Football League (nivå 2 i seriepyramiden) og hele tre cupturneringer, inkludert den walisiske cupen for første gang siden 1955. I finalen i sistnevnte cup slo de Cardiff City 2-1 og kvalifiserte seg dermed for Cupvinnercupen. Barry Towns første europacupspill endte imidlertid med tap 0-7 sammenlagt mot Žalgiris Vilnius fra Litauen.

Etter den første sesongen på øverste nivå, der de ble nummer 7 av 20 lag, ble Barry Town den første helprofesjonelle klubben i League of Wales. De neste sesongene ble svært gode for klubben. De vant ligaen 7 ganger på 8 sesonger, og markerte seg også i Europa. I 1996/97 ble de det første laget fra League of Wales som avanserte i europacup, da de slo ut Dinaburg Daugavpils fra Latvia og BVSC Budapest fra Ungarn i de kvalifiserende rundene. I 1. ordinære runde klarte de 3-3 hjemme mot Aberdeen etter at de først hadde tapt 1-3 i Skottland.

Blant rekordene Barry Town satte i denne perioden, var en serie på 51 ligakamper uten tap fra mars 1997 og framover.

Etter fire ligamesterskap på rad, ble de slått av Total Network Solutions (nå The New Saints) i 2000. Men Barry Towns suksess fortsatte, og de vant ligaen de tre neste sesongene.

Sommeren 2001 ble Barry Town det første laget fra League of Wales som vant en runde i Mesterligaen, da de slo FK Shamkir fra Aserbajdsjan både hjemme og borte.BBC: Barry's Azeri wonderland (19. juli 2001) I 2. kvalifiserende runde møtte de storklubben FC Porto fra Portugal. De tapte 0-8 borte, men fikk et plaster på såret med seieren 3-1 hjemme i Barry.BBC: Barry show pride to sink Porto (2. august 2001)

Til tross for den sportslige suksessen, slet klubben med økonomien. Selv da klubben var på sitt aller beste, trakk de sjelden over 500 tilskuere på ligakampene. Det tok på å betale spillerne profflønninger og samtidig prøve å holde klubbens økonomi sunn.

Barry Town hentet vinteren 2002/03 inn den tidligere toppspilleren og medieprofilen John Fashanu som ny eier og styreformann. Fashanu hadde planer om å vise klubbens kamper på TV i Afrika og hente inn nigerianske landslagsspillere,BBC: Fashanu's Nigerian import plan (18. desember 2002) men det kom lite ut av planene og han ble ikke værende lenge i klubben.BBC: Fashanu close to quitting Barry (12. juli 2003)

Sommeren 2003 ble Barry Town satt under administrasjon med en gjeld på nærmere 1 million pund. Spillerne og manageren, som ikke hadde fått lønn siden juni, ble utestengt fra Jenner Park 25. august. Det ble utnevnt ny ledelse for klubben og et helt nytt amatørlag, hovedsakelig satt sammen av spillere fra N & M Construction FC fra divisjonen South Wales Amateur League Division 2 (nivå 6 i den walisiske seriepyramiden). I løpet av en måned gikk Barry Town fra å vinne i Europa til å tape 0-8 mot Caernarfon Town. Proffbobla hadde eksplodert til fulle. Klubbens tilhengere samlet inn penger for å redde klubben,BBC: Barry Town appeal for help (12. november 2003) og til slutt kom den lokale forretningsmannen Stuart Lovering klubben til unnsetning og betalte de 125 000 pund som trengtes etter at klubben hadde gjennomført gjeldsforhandlinger. Lovering tok kontroll over Barry Town 25. desember 2003.

Sesongen 2003/04 ble vanskelig for klubben og endte med nedrykk. Samtidig bestemte Vale of Glamorgan grevskapsdistrikt, som eier Barry Towns hjemmebane Jenner Park, at klubben måtte betale 42 000 pund i leie for Jenner Park, en enorm sum for en klubb som hadde måttet oppgi proffstatusen. Klubben mente de ikke hadde råd til dette, og valgte i stedet å leie Treforest FCs bane nær Pontypridd fra januar 2005 til mai 2006.BBC: Barry Town FC put on the market (16. november 2005)

Våren 2007 rykket Barry Town ned i nivå 3. Samtidig brøt flere av tilhengerne med klubben etter stridigheter med styreleder Stuart Lovering, og startet en ny klubb, Barry FC. Barry Town rykket imidlertid opp igjen i Welsh Football League First Division (nivå 2) i 2008.

Meritter
Ligamester: 1996, 1997, 1998, 1999, 2001, 2002, 2003
Cupmester (Welsh Cup): 1955, 1994, 1997, 2001, 2002, 2003
Ligacupvinner: 1996/97, 1997/98, 1998/99, 1999/00
Vinner FAW Premier Cup: 1998/99

Referanser

Eksterne lenker


Kategori:Fotballag i Wales
Kategori:Vale of Glamorgan
Kategori:Fotballag etablert i 1912